◀上一回 第六十六回 关云长单刀赴会 伏皇后为国捐生 下一回▶
却说孙权要索荆州.张昭献计曰:"刘备所倚重者,诸葛亮耳.其兄诸葛瑾今仕于吴,何不将瑾老小执下,使瑾入川告其弟,令劝刘备交割荆州?'如其不还,必累及我老小.'亮念同胞之情,必然应允."权曰:"诸葛瑾乃诚实君子,安忍拘其老小?"昭曰:"明教知是计策,自然放心."权从之,召诸葛瑾老小虚监在府;一面修书,打发诸葛瑾往西川去.不数日,到了成都,先使人报知玄德.玄德问孔明曰:"令兄来此为何?"孔明曰:"来索荆州耳."玄德曰;"何以答之?"孔明曰:"只须如此如此."
计会已定,孔明出郭接瑾.不到私宅,径入宾馆;参拜毕,瑾放声大哭.亮曰:"兄长有事但说,何故发哀?"瑾曰:"吾一家老小休矣!"亮曰:"莫非为不还荆州乎?因弟之故,执下兄长老小,弟心何安?兄休忧虑,弟自有计还荆州便了."瑾大喜,即同孔明入见玄德,呈上孙权书.玄德看了,怒曰:"孙权既以妹嫁我,却乘我不在荆州,竟将妹子潜地取去,情理难容!我正要大起川兵,杀下江南,报我之恨,却还想来索荆州乎?"孔明哭拜于地,曰:"吴侯执下亮兄长老小,倘若不还,吾兄将全家被戮.兄死亮岂能独生?望主公看亮之面,将荆州还了东吴,全亮兄弟之情!"玄德再三不肯,孔明只是哭求.玄德徐徐曰:"既如此,看军师面,分荆州一半还之:将长沙,零陵,桂杨三郡与他."亮曰:"既蒙见允,便可写书与云长令交割三郡."玄德曰:"子瑜到彼,须用善言求吾弟.吾弟性如烈火,吾尚惧之.切宜仔细."
瑾求了书,辞了玄德,别了孔明,登途径到荆州.云长请入中堂,宾主相叙.瑾出玄德书曰:"皇叔许先以三郡还东吴,望将军即日交割,令瑾好回见吾主."云长变色曰:"吾与吾兄桃园结义,誓共匡扶汉室.荆州本大汉疆土,岂得妄以尺寸与人?'将在外,君命有所不受'.虽吾兄有书来,我却只不还."瑾曰:"今吴侯执下瑾老小,若不还荆州,必将被诛.望将军怜之!"云长曰:"此是吴侯谲计,如何瞒得我过!"瑾曰:"将军何太无面目﹖"云长执剑在手曰:"休再言!此剑上并无面目!"关平告曰:"军师面上不好看,望父亲息怒."云长曰:"不看军师面上,教你回不得东吴!"
瑾满面羞惭,急辞下船,再往西川见孔明,孔明已自出巡去了.瑾只再见玄德,哭告云长欲杀之事.玄德曰:"吾弟性急,极难与言.子瑜可暂回,容吾取了东川,汉中诸郡,调云长往守之,那时方得交付荆州."瑾不得已,只得回东吴见孙权,具言前事.孙权大怒曰:"子瑜此去,反复奔走,莫非皆是诸葛亮之计?"瑾曰:"非也;吾弟亦哭告玄德,方许将三郡先还,又无奈云长恃顽不肯."孙权曰;"既刘备有先还三郡之言,便可差官前去长沙,零陵,桂杨三郡赴任,且看如何."瑾曰:"主公所言极是."权乃令瑾取回老小,一面差官往三郡赴任.
不一日,三郡差去官吏,尽被逐回,告孙权曰:"关云长不肯相容,连夜赶逐回东吴,迟后者便要杀."孙权大怒,差人召鲁肃责之曰:"子敬昔为刘备作保,借吾荆州;今刘备已得西川,不肯归还,子敬岂得坐视?"肃曰:"肃已思得一计,正欲告主公."权问何计,肃曰:"今屯兵于陆口,使人请关云长赴会.若云长肯来,以善言说之,如其不从,伏下刀斧手杀之.如彼不肯来,随即进兵,与决胜负,夺取荆州便了."孙权曰:"正合吾意,可即行之."阚泽进曰:"不可.关云长乃世之虎将,非等闲可及.恐事不谐,反遭其害."孙权怒曰:"若如此,荆州何日可得!"便命鲁肃速行此计.肃乃辞孙权,至陆口,召吕蒙,甘宁商议;设宴于陆口寨外临江亭上,修下请书,选帐下能言快语一人为使,登舟渡江.江口关平问了,遂引使入荆州,叩见云长,具道鲁肃相邀赴会之意,呈上请书.云长看毕,谓来人曰:"既子敬相请,我明日便来赴宴.汝可先回."
使者辞去.关平曰:"鲁肃相邀,必无好意;父亲何故许之?"云长笑曰:"吾岂不知耶?此是诸葛瑾回报孙权,说吾不肯还三郡,故令鲁肃屯兵陆口,邀我赴会,便索荆州.吾若不往,道吾怯矣.吾来日独驾小舟,只用亲随十余人,单刀赴会,看鲁肃如何近我."平谏曰:"父亲奈何以万金之躯,亲蹈虎狼之穴?恐非所以重伯父之寄托也."云长曰:"吾于千枪万刀之中,矢石交攻之际,匹马纵横,如入无人之境;岂忧江东群鼠乎!"马良亦谏曰:"鲁肃虽有长者之风,但今事急,不容不生异心.将军不可轻往."云长曰:"昔战国时赵人兰相如,无缚鸡之力,于渑池会上,觑秦国君臣如无物;况吾曾学万人敌者乎?既已许诺,不可失信."良曰:"纵将军去,亦当有准备."云长曰:"只教吾儿选快船十只,藏善水军五百,于江上等侯.看吾红旗起处,便过江来."平领命自去准备.
却说使者回报鲁肃,说云长慨然应允,来日准到.肃与吕蒙商议:"此来若何?"蒙曰:"彼带军马来,某与甘宁各人领一军伏于岸侧,放炮为号,准备厮杀;如无军来,只于庭后伏刀斧手五十人,就筵间杀之."计会已定.次日,肃令人于岸口遥望.辰时后,见江面上一只船来,梢公水手只数人,一面红旗,风中招飐,显出一个大"关"字来.船渐近岸,见云长青巾绿袍,坐于船上;傍边周仓捧著大刀;八九个关西大汉,各跨腰刀一口.鲁肃惊疑,接入亭内.叙礼毕,入席饮酒,举杯相劝,不敢仰视.云长谈笑自若.
酒至半酣,肃曰:"有一言诉与君侯,幸垂听焉.昔日令兄皇叔,使肃于吾主之前,保借荆州暂住,约于取西川之后归还.今西川已得,而荆州未还,得毋失信乎?"云长曰:"此国家大事,筵间不必论之."肃曰:"吾主只区区江东之地,而肯以荆州相借者,为念君侯等兵败远来,无以为资故也.今已得益州,则荆州自应见还;乃皇叔但肯先割三郡,而君侯又不从,恐于理上说不去."
云长曰:"乌林之役,左将军亲冒矢石,戮力破敌,岂得徒劳而无尺土相资?今足下复来索地耶?"肃曰:"不然.君侯始与皇叔同败于长阪,计穷力竭,将欲远窜,吾主矜愍皇叔身无处所,不爱土地.使有所托,足以图后功;而皇叔愆德隳好,已得西川,又占荆州,贪而背义,恐为天下所耻笑.惟君侯察之."云长曰:"此皆吾兄之事,非某所宜与也."肃曰:"某闻君侯与皇叔桃园结义,誓同生死.皇叔即君侯也,何得推托乎?"
云长未及回答,周仓在阶下厉声言曰:"天下土地,惟有德者居之.岂独是汝东吴当有耶?"云长变色而起,夺周仓所执大刀,立于庭中,目视周仓而叱曰:"此国家之事,汝何敢多言!可速去!"仓会意,先到岸口,把红旗一招.关平船如箭发,奔过江东来.云长右手提刀,左手挽住鲁肃手,佯推醉曰:"公今请吾赴宴,莫提起荆州之事.吾今已醉,恐伤故旧之情.他日令人请公到荆州赴会,另作商议."
鲁肃魂不附体,被云长扯至江边.吕蒙,甘宁各引本部军欲出;见云长手提大刀,亲握鲁肃,恐肃被伤,遂不敢动.云长到船边,却才放手,早立于船首,与鲁肃作别.肃如痴似呆,看关公船已乘风而去.后人有诗赞关公曰:
云长自回荆州.鲁肃与吕蒙共议:"此计又不成,如之奈何?"蒙曰:"可申报主公,起兵与云长决战."肃即使人申报孙权.权闻之大怒,商议起倾国之兵,来取荆州.忽报曹操又起三十万大军来也.权大惊,且教鲁肃休惹荆州之兵,移兵向合淝,濡须,以拒曹操.
却说操将欲起程南征,参军傅干,字彦材,上书谏操.书略曰:"干闻用武则先威,用文则先德;威德相济,而后王业成.往者天下大乱,明公用武攘之,十平其九;今未承王命者,吴与蜀耳.吴有长江之险,蜀有崇山之阻,难以威战.愚以为且宜增修文德,按甲寝兵,息军养士,待时而动.今若举数十万之众,屯长江之滨,倘贼凭险深藏,使我士马不得逞其能,奇变无所用其权,则天威屈矣.惟明公详察焉."
曹操览毕,遂罢南征,兴设学校,延礼文士.于是侍中王粲,杜袭,卫凯,和洽四人,议欲尊曹操为魏王.中书令荀攸曰:"不可.丞相官至魏公,荣加九钖,位已极矣;今又进升王位,于理不可."曹操闻之,怒曰:"此人欲效荀彧耶!"荀攸知之,忧愤成疾,卧病十数日而卒,亡年五十八岁.操厚葬之,遂罢魏王事.
一日,曹操带剑入宫,献帝正与伏后共坐.伏后见操来,慌忙起身.帝见曹操,战栗不已.操曰:"孙权,刘备各霸一方,不尊朝廷,当如之何?"帝曰:"尽在魏公裁处."操怒曰:"陛下出此言,外人闻之,只道吾欺君也."帝曰:"君若肯相辅则幸甚;不尔,愿垂恩相舍."
操闻言,怒目视帝,恨恨而出.左右或奏帝曰:"近闻魏公欲自立为王,不久必将篡位."帝与伏后大哭.后曰:"妾父伏完常有杀操之心,妾今当修书一封,密与父图之."帝曰:"昔董承为事不密,反遭大祸;今又恐泄漏,朕与汝皆休矣!"后曰:"旦夕如坐针毡,似此为人,不如早亡!妾看宦官之忠义可托者,莫如穆顺.当令寄此书."乃即召穆顺入屏后,退去左右近侍.帝后大哭,告顺曰:"操贼欲为魏王,早晚必行篡夺之事.朕欲令后父伏完,密图此贼,而左右之人,俱贼心腹,无可托者.欲汝将皇后密书,寄与伏完.量汝忠义,必不负朕."顺泣曰:"臣感陛下大恩,敢不以死报?臣即请行."
后乃修书付顺.顺藏书于发中,潜出禁宫,迳至伏完宅,将书呈上.完见是伏后亲笔,乃谓穆顺曰:"操贼心腹甚众,不可遽图.除非江东孙权,西川孙备,二处起兵于外.操必自往.此时却求在朝忠义之臣,一同谋之.内外夹攻,庶可有济."顺曰:"皇丈可作书覆帝后,求密诏,暗遣人往吴,蜀二处,令约会起兵,讨贼救主."伏完即取纸写书付顺.顺乃藏于头髻内,辞完回宫.
原来早有人报知曹操.操先于宫门等侯.穆顺回遇曹操,操问:"那里去来?"顺答曰:"皇后有病,命求医去."操曰:"召得医人何在?"顺曰:"还未召至."操喝左右,遍搜身上,并无夹带,放行.忽然风吹落其帽.操又唤回,取帽视之,遍观无物,还帽令戴.穆顺双手倒戴其帽.操心疑,令左右搜其头发中,搜出伏完书来.操看时,书中言欲结连孙,刘为外应.操大怒,执下穆顺于密室问之,顺不肯招.操连夜点甲兵三千,围住伏完私宅,老幼并皆拏下;搜出伏后亲笔之书,随将伏氏三族尽皆下狱.平明使御林军郗虑持节入宫,先收皇后玺绶.
是日帝在外殿,见郗虑引三百甲兵直入.帝问曰:"有何事?"虑曰:"奉魏公命收皇后玺."帝知事泄,心胆皆碎.虑至后宫,伏后方起.虑便唤管玺绶人索取玉玺而出.伏后情知事发,便于殿后椒房内夹壁中藏躲.少顷,尚书令华歆引五百兵入到后殿,问宫人:"伏后何在?"宫人皆推不知.歆教甲兵打开朱户,寻觅不见;料在壁中,便喝甲士破壁搜寻.歆亲自动手揪后头髻拖出.后曰:"望免我一命!"歆叱曰:"汝自见魏公诉去!"后披发跣足,二甲士推拥而出.
原来华歆素有文名,向与邴原,管宁相友善.时人称三人为一龙:华歆为龙头,邴原为龙腹,管宁为龙尾.一日,宁与歆共种园蔬,锄地见金.宁挥锄不顾;歆拾而视之,然后掷下.又一日,宁与歆同坐观书,闻户外传呼之声,有贵人乘轩而过.宁端坐不动,歆弃书往观.宁自此鄙歆之为人,遂割席分坐,不复与之为友.后来管宁避居辽东,常带白帽,坐卧一楼,足不履地,终身不肯仕魏,而歆乃先事孙权,后归曹操,至此乃有收捕伏皇后一事.后人有诗叹华歆曰:
笑杀子愉贪富贵,岂如白帽自风流.
且说华歆将伏后拥至外殿.帝望见后,乃下殿抱后而哭.歆曰:"魏公有命.可速行!"后哭谓帝曰:"不能复相活耶?"帝曰:"我命亦不知在何时也!"甲士拥后而去,帝捶胸大恸.见郗虑在侧,帝曰:"郗公!天下宁有是事乎!"哭倒在地.郗虑令左右扶帝入宫.
华歆拏伏后见操.操骂曰:"吾以诚心待汝等,汝等反欲害我耶!吾不杀汝,汝必杀我."喝左右乱捧打死,随即入宫,将伏后所生二子,皆鸩杀之.当晚将伏完,穆顺等宗族二百余口,皆斩于市.朝野之人,无不惊骇.时建安十九年十一月也.后人有诗叹曰:
曹瞒凶残世所无,伏完忠义欲何如﹖
可怜帝后分离处,不及民间妇与夫.
献帝自从坏了伏后,连日不食.操入曰:"陛下无忧.臣无异心.臣女已与陛下贵人,大贤大孝,宜居正宫."献帝安敢不从;于建安二十年正月朔,就庆贺正旦之节,册立曹操女曹贵人为正宫皇后.群下莫敢有言.
此时曹操威势日甚,会大臣商议收吴灭蜀之事.贾诩曰:"须召夏侯惇,曹仁二人回,商议此事."操即时发使,星夜唤回.夏侯惇未至,曹仁先到,连夜便入府中见操.操方被酒而卧,许褚仗剑立于堂门之内.曹仁欲入,被许褚当住.曹仁大怒曰:"吾乃曹氏宗族,汝何敢阻当耶﹖"许褚曰:"将军虽亲,乃外藩镇守之官;许褚虽疏,现充内侍.主公醉卧堂上,不敢放入."曹操闻之,叹曰:"许褚真忠臣也!"
不数日,夏侯惇亦至,共议征伐.惇曰:"吴,蜀急未可攻,宜先取汉中张鲁,以得胜之兵取蜀,可一鼓而下也."曹操曰:"正合吾意."遂起兵西征.方逞凶谋欺弱主,又驱劲卒扫偏邦.
本作品在全世界都属于公有领域,因为作者逝世已经超过100年,并且于1927年1月1日之前出版.
PD-old
此页面最后编辑于2016年11月18日 (星期五) 14:46.